Návrh rozhodnutia Rady o poskytnutí zvláštnych stimulov Salvádorskej republike na trvalo udržateľný rozvoj a dobrú správu vecí verejných po 1. januári 2007 /* KOM/2006/0731 v konečnom znení - ACC 2006/0237 */





[pic] | KOMISIA EURÓPSKYCH SPOLOČENSTIEV | Brusel, 29.11.2006 KOM(2006) 731 v konečnom znení 2006/0237 (ACC) SPRÁVA KOMISIE RADE Správa Komisie Rade o dodržaní záväzkov zo strany Salvádoru, ku ktorým sa zaviazal podľa článku 9 ods. 2 nariadenia Rady č. 980/2005, ktorým sa uplatňuje systém všeobecných colných preferencií Návrh ROZHODNUTIA RADY o poskytnutí zvláštnych stimulov Salvádorskej republike na trvalo udržateľný rozvoj a dobrú správu vecí verejných po 1. januári 2007 (predložená Komisiou) SPRÁVA KOMISIE RADE Správa Komisie Rade o dodržaní záväzkov zo strany Salvádoru, ku ktorým sa zaviazal podľa článku 9 ods. 2 nariadenia Rady č. 980/2005, ktorým sa uplatňuje systém všeobecných colných preferencií 1. Táto správa sa predkladá podľa posledného pododseku článku 9 ods. 2 nariadenia Rady č. 980/2005 z 27. júna 2005, ktorým sa uplatňuje systém všeobecných colných preferencií[1] (ďalej len „nariadenie o VCP“). Súvislosti 2. Podľa článkov 10 a 30 nariadenia o VCP Salvádorská republika (ďalej len „Salvádor“) bola dočasne uznaná za krajinu prijímajúcu zvláštne stimuly na trvalo udržateľný rozvoj a dobrú správu vecí verejných podľa oddielu 2 nariadenia o VCP (ďalej len „zvláštne stimuly“) od 1. júla 2005. V súlade s článkom 10 ods. 3 nariadenia o VCP Salvádor dňa 24. októbra 2005 požiadal Komisiu o poskytovanie zvláštnych stimulov do 31. decembra 2008. Žiadosť predložená Salvádorom obsahovala dôkazy o ratifikácii 24 dohovorov uvedených v prílohe III k nariadeniu o VCP, o právnych predpisoch a opatreniach na účinnú implementáciu ustanovení dohovorov, ktoré Salvádor ratifikoval a o jeho záväzku prijať a v plnom rozsahu dodržiavať mechanizmus monitorovania a preskúmavania podľa príslušných dohovorov a súvisiacich nástrojov[2]. Pri predložení žiadosti sa Salvádor v súlade s článkom 9 ods. 2 nariadenia o VCP odvolal na nezlučiteľnosť ustanovení dohovorov MOP č. 87 (o slobode združovania a ochrane práva organizovať sa) a č. 98 (o použití zásad práva organizovať sa a kolektívne vyjednávať) s jeho ústavou. Napriek tomu sa však v súlade s článkom 9 ods. 2 nariadenia o VCP zaviazal podpísať a ratifikovať tieto dva dohovory do konca roka 2006. Po dôkladnom preskúmaní žiadosti a predložených dôkazov a po prijatí záväzku zo strany Salvádora Komisia rozhodnutím zo dňa 21. decembra 2005[3] zaradila Salvádor do konečného zoznamu krajín prijímajúcich zvláštne stimuly od 1. januára 2006 do 31. decembra 2008. Aktuálny stav 3. Podľa posledného pododseku článku 9 ods. 2 nariadenia o VCP Rada rozhodne o tom, či sa budú Salvádoru poskytovať zvláštne stimuly aj po 1. januári 2007, a to na základe správy Komisie o dodržaní záväzkov Salvádora do konca roka 2006 podpísať a ratifikovať dva uvedené dohovory MOP. 4. Komisia zistila, že salvádorský parlament jednomyseľne ratifikoval dohovory MOP č. 87 a 98 dňa 24. augusta 2006. Salvádorská vláda potom dňa 6. septembra 2006 pristúpila k formálnemu uloženiu ratifikovaných dohovorov v priestoroch MOP v Ženeve. Podmienky článku 9 ods. 2 písm. b) nariadenia o VCP boli teda splnené. 5. Okrem toho podľa článku 9 ods. 1 písm. d) nariadenia o VCP sa Salvádor 24. októbra 2006 zaviazal, že bude pokračovať v ratifikácii dohovorov MOP a ich vykonávacích právnych predpisov a opatrení. Salvádor súhlasil aj s pravidelným monitorovaním a preskúmavaním záznamov o implementácii v súlade s ustanoveniami dvoch ratifikovaných dohovorov. Komisia preto vzhľadom na uvedené a v súlade s článkom 9 ods. 2 nariadenia o VCP navrhuje, aby Rada kladne rozhodla o ďalšom poskytovaní zvláštnych stimulov Salvádoru. Komisia zamýšľa monitorovať účinnú implementáciu dvoch dohovorov MOP v Salvádore a v prípade potreby uplatňovať opatrenia podľa článku 16 nariadenia o VCP, ktorý umožňuje dočasné zrušenie poskytovania zvláštnych stimulov. Ako súčasť uvedeného monitorovania Komisia zároveň vyzve Salvádor k úzkej spolupráci s MOP s cieľom zabezpečiť správnu a skutočnú implementáciu dohovorov. 6. Návrh rozhodnutia Rady je pripojený k tejto správe. ODÔVODNENIE 1. Po posúdení žiadosti Salvádorskej republiky predloženej 24. októbra 2005 Komisia 21. decembra 2005 rozhodla[4] o zaradení Salvádora do konečného zoznamu krajín prijímajúcich zvláštne stimuly na trvalo udržateľný rozvoj a dobrú správu vecí verejných (ďalej len „zvláštne stimuly“) na základe článkov 9, 10 a 11 nariadenia Rady (ES) č. 980/2005 z 27. júna, ktorým sa uplatňuje systém všeobecných colných preferencií[5] (ďalej len „nariadenie o VCP“). 2. Salvádor sa ako jediný štát odvolal – podľa článku 9 ods. 2 písm. b) nariadenia o VCP - na nezlučiteľnosť ustanovení dohovorov MOP č. 87 (o slobode združovania a ochrane práva organizovať sa) a č. 98 (o použití zásad práva organizovať sa a kolektívne vyjednávať) s jeho ústavou. Oba tieto dohovory sú uvedené v časti A prílohy III k nariadeniu o VCP, podľa ktorého štát, ktorý má záujem byť zvýhodnený dodatočnými colnými preferenciami, musí ratifikovať a účinne implementovať niekoľko kľúčových dohovorov MOP a OSN o ľudských právach a právach zamestnancov. 3. So zreteľom na všetky relevantné ustanovenia nariadenia o VCP, najmä článok 9 ods. 2 písm. b), podľa ktorého zvláštne stimuly možno poskytnúť krajine, ktorá zatiaľ neratifikovala a účinne nevykonala najviac dva zo šestnástich dohovorov uvedených v časti A prílohy III za predpokladu, že v prípade nezlučiteľnosti s jej ústavou sa dotknutá krajina formálne zaviazala podpísať a ratifikovať akýkoľvek chýbajúci dohovor najneskôr do 31. decembra 2006 , Komisia dospela k záveru, že Salvádorská republika dodržala záväzky podľa nariadenia o VCP. 4. Komisia preto vyzýva Radu, aby schválením priloženého návrhu rozhodnutia kladne rozhodla o ďalšom poskytovaní zvláštnych stimulov Salvádoru po 1. januári 2007 podľa článku 9 ods. 2 nariadenia o VCP. 2006/0237 (ACC) Návrh ROZHODNUTIA RADY o poskytnutí zvláštnych stimulov Salvádorskej republike na trvalo udržateľný rozvoj a dobrú správu vecí verejných po 1. januári 2007 RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 133, so zreteľom na nariadenie Rady (ES) č. 980/2005, ktorým sa uplatňuje systém všeobecných colných preferencií[6], a najmä na jeho článok 9 ods. 2, so zreteľom na návrh Komisie, keďže: (1) Rozhodnutím Komisie 2005/924/ES[7] bol Salvádor zaradený do zoznamu rozvojových krajín prijímajúcich zvláštne stimuly na trvalo udržateľný rozvoj a dobrú správu vecí verejných od 1. januára 2006 do 31. decembra 2008 podľa nariadenia (ES) č. 980/2005. (2) Podľa posledného pododseku článku 9 ods. 2 nariadenia (ES) č. 980/2005 je poskytovanie zvláštnych stimulov krajinám, ktoré sa odvolali na osobitné ústavné prekážky pri ratifikácii najviac dvoch zo šestnástich dohovorov uvedených v časti A prílohy III k nariadeniu (ES) č. 980/2005, podmienené rozhodnutím Komisie. (3) V súlade s článkom 9 ods. 2 nariadenia (ES) č. 980/2005 Komisia predložila Rade správu, podľa ktorej Salvádor dodržal záväzky podľa článku 9 tohto nariadenia a v ktorej navrhuje, aby sa zvláštne stimuly poskytovali aj po 1. januári 2007, PRIJALA TOTO ROZHODNUTIE: Jediný článok Salvádor bude pokračovať vo využívaní zvláštnych stimulov na trvalo udržateľný rozvoj a dobrú správu vecí verejných podľa nariadenia (ES) č. 980/2005 od 1. januára 2007 do 31. decembra 2008. Toto rozhodnutie je určené členským štátom. V Bruseli […] Za Radu predseda […] [1] Ú. v. EÚ L 169, 30.6.2005, s. 1. [2] Salvádor sa zaviazal aj na dodržiavanie ustanovenia článku 9 ods. 1 písm. d) nariadenia o VCP. [3] Ú. v. EÚ L 337 z 22.12.2005, s. 50. [4] Ú. v. EÚ L 337, 22.12.2005, s. 50. [5] Ú. v. EÚ L 169, 30.6.2005, s. 1. [6] Ú. v. EÚ L 169, 30.6.2005, s. 1. [7] Ú. v. EÚ L 337, 22.12.2005, s. 50.